# Ag er péhet Veniel

| ◄ Ag er péhet Marvel | Ag er péhet Veniel | Ag er péhedeu a Ignorance  ► |
EN differance e zou itré er péhet marvel hac er péhet veniel, e gonsist é quemènt-men : er péhet marvel e gommand ér galon hac e forban gronce a nehi er garanté a breferancee zou deliét de Zoué drès peb-tra. Mæs er péhet veniel e lausq hoah er galon mæstrès a nehi hé hunan, dré ma hoarn hoah er garanté-ze a breferance e zou deliét de Zoué. Er péhet veniel ne lam qüet enta gronce hé buhé spirituel guet en inean, penaus-benac ma yein ha ma hoanna caranté Doué én-hi ; hac èl-ce er-ré ne rant quet calz a gas eit commettein péhedeu veniel, e ra un droug bras ; rac ér péhet veniel e ra offance de Zoué ; rac, é-mé er Sperét-Santel, er-ré e zispris er péhedeu bihan, e gouéhou a nebedigueu é ré vras, ha rac ur péhet e gredér ne vai meit veniel, e hum gav liès de vout marvel, pe vai éxaminét mad en ol circonstanceu a nehou.
Bout-ç'ou deu-sort péhet veniel ; ré e rér dré ur gùir fragilité : en dud santellan n’en dint quet én abri doh er sort-ze ; rac er-ré just, é-mé er Speret-Santel, e gouéhou seih-gùéh, de larèt-è, liès én dé, mæs quentèh ind e sàuou a nehai. Ré-ral e gommettér ésprès, a vat ha libr volanté, èl mei, revè S. Augustin, daibrein pé ivèt hemb dobér ; conz mui eit ne faut ; coll en amzér é larèt conzeu inutil, chom ér gulé a pe vai mall sehuel de bedein ; bout raï friand ha tantét guet er bouéd mat. Laqueit hoah guet er-ré-ze el lizidantæt ha parèss é peèllad er chongeu fal ag en isprit ; {ne conzan quet ag er chongeu inemp d’er burtæt, d’er Fé, de Zoué, &c. Rac er parèss é peèllad er sort-ze, e zou quasi attàu péhet marvel). Me gonz ag er chongeu a yeinnion doh en Nessan, ag er chongeu a hloër, a ivi, a zisprisance, a hum glêm eit tra distér a hur méstr : me gonz hoah ag en dibarfætioneu pé parèss é térhel hun isprit én hur pedènneu ; ag er gueuyér distér ; ag en attahign e rér d’er-ré-ral eit hoarhein ; ag er goab, en dambris e rér a unan-benac...
Ne seèllet quet er péhet veniel èl ur bagatèl, ha ne laret quet én ou calon : Me féhedeu zou distér ; ne ran quet droug vras é chom én-ai. Ne rét quet droug vras, é-mé S. Bernard ? Ah ! quemènt-ce zou un obstination veritabl, ur blasfæm inemp d’er Speret-Santel. Rac-ce é lar S. Augustin ne vehai quet quer bras droug revinnein ha distrugein er béd ha quemènt tra-zou ol, èl offancein Doué dré ur péhet veniel : rac en distérran offance groeit d’er Hrouéour, e zou goah eid en ol drougueu e eèllehai couéh ar en treu crouéét... Er péhet veniel e gouchi en inean, hac e oanna én hi carante Doué. Bout-ç’ou péhedeu, é-mé S. Augustin, péré ne lahant quet en inean, mæs neoah int hé houchi, hé golo a oulieu, hac e vir doh Doué a hé chérissein... Er péhet veniel e gondui d’er péhet marvel, dré ma yein caranté Doué, ha ma ra d’en inean coll hilleih a græceu actuel, péré-zou requis dehi eit resistein guet courage ha perseverance doh en tantationeu creihue.
Er péhet veniel ne véritt meit poénieu tamporel ; mæs eit quemènt-ce ne ouhèmb quet a hanamb hun hunan, na dré hur mériteu propr, hur boud er remission ag er fauteu distérran e arrihue guenemb de bep-cource. N’eèllamb bout pardonnét a hur péhedeu pé marvel, pé veniel, nameit dré vériteu Jesus-Chrouist. Doué eit discoein demb en offance e ra dehou er péhet veniel, en dès ean liès punissét én ur fæçon terribl. Moès Loth eid ur seèl curius, e oai bet changét én ur yoh halén : Moyse eid ur mini-défiance, e varhuas hemb antréein én doar a Chanaan e oai bet quel liés grateit tehou : David eid un tamiq vanité, e gollas é tri-dé dré ur vocèn terribl, tri-uguênt-mil ag é bobl.
Mæs désquênnet a speret ér Purgatoër, ha marcè hui e gomprênou petra-è er péhet veniel. Eit fauteu e seèllamb èl tra distér, Doué e buniss inou ineanneu santel, ineanneu é amièt, dré un tan rustoh ha calettoh eid ol er péh e eèllehèmb hur bout de souffrein er béd-men. Doué en dès permettét ma vezai diæz difforh, ahoël é certæn treu, er péhet veniel doh er péhet marvel, eit ma vezèmb bet gùel ar hur goard doh peb-sort péhet. Mar carét enta en Eutru-Doué, hui e zeli quêntoh merhuel eit en offancein é mod erbet. A pe gouéhét én ur faute-benac, groeit bean un Act a Gontrition ; queméret ur bénigèn jaugeabl eit hum bunissein a nehi, hac eit mirèt a gouéh én un aral. Ma ne rét cas ag er péhet veniel, ean hou conduyou d’er péhet marvel, ha d’er marhue éternel. En hani e gar Doué, é-mé er Scritur, ne zispris nitra, eit pligein dehou parfætemant.